-


**Vinterturo** estas urbo de Svisio.

Pri la urbo
-----------

**Vinterturo** (germane *Winterthur* alemane (svisgermane) **Winti**, france *Winterthour*) estas kun 101 '039 loĝantoj (je la 15-a de januaro 2009) la dua plej granda urbo de la Kantono Zuriko kaj la sesa plej granda urbo de Svislando. Ĝi estas la ĉefurbo de la samnoma distrikto. Vinterturo estas industria urbo kaj sidejo de multaj internacie konataj entreprenoj kiel ekzemple Sulzer, Winterthur Versicherungen (Vinterturo Asekuroj).

Loĝantaro
---------

Laŭ gazetara informo de Neue Zürcher Zeitung de la 5-a de oktobro 2008 la urbo bonvenigis la 4-an de oktobro 2008 sian 100 000-an loĝanton.

Geografio
---------

Vinterturo situas je la koordinatoj *47° 29' N* kaj *8° 45' E*, ĉe la bordo de la riveroj Eulach kaj Töss, kiu kunfluas sur la teritorio de la urbo en nordokcidento. Vinterturo situas 20 km oriente de Zuriko je proksimume 10 km distance de la interkontinenta Flughaveno Zuriko kaj estas ofte konsiderata kiel la pordo de Zuriko al Orienta Svislando.

Urbodistriktoj
--------------

Vinterturo konsistas el sep urbodistriktoj:

* Stadt
* Mattenbach
* Oberwinterthur
* Seen
* Töss
* Veltheim
* Wülflingen.

Trafiko
-------

Vinterturo estas facile atingebla trajne de Zuriko, Ŝafhaŭzo, Sankt-Galo kaj de la Flughaveno Zuriko per pluraj trajnlinioj en malmultminutaj intervaloj. Ankaŭ estas rekta trajnlinio al Konstanco. La aŭtoŝoseo A1 konektas Vinterturon kun Zuriko kaj Sankt-Galo, dum per la aŭtoŝoseo A7 oni atingas Kreuzlingen kaj Konstancon kaj per la nacia vojo A4 Ŝafhauzon.

Kultura vivo, arto kaj muziko
-----------------------------

Vinterturo estas fama pro sia riĉa kulturvivo. Multnombras la muzeoj. Famaj estas la muzeo Oskar Reinhart, la Technorama kaj Artmuzeo Vinterturo. Vinterturo estas ankaŭ konata pro siaj muzikaj eventoj, kaj fieras, ke en 1777 Mozarto mallongan tempon restadis en Vinterturo.

Universitataj Faklernejoj
-------------------------

En Vinterturo troviĝas ankaŭ la Zurika Universitata Lernejo de Aplikataj Sciencoj, kiu formas teknikistojn, tradukistojn kaj aliajn profesiulojn kaj kies aliaj sidejoj estas Wädenswil kaj Zuriko, kaj ankaŭ Zurika Universitata Lernejo de Artoj, kiu antaŭe nomiĝis Universitata Altlernejo pri Teatro kaj Muziko.

Famuloj
-------

* Heinrich Wölfflin, arthistoriisto

Partneraj komunumoj
-------------------

* Svislando Yverdon-les-Bains en Svislando
* Svislando La Chaux-de-Fonds en Svislando
* Ĉeĥio Plzeň en Ĉeĥio
* Aŭstrio Hall in Tirol en Aŭstrio

Esperanto-movado
----------------

La elstara esperantisto D-ro Arthur Baur estis dum multaj jaroj ĉefredaktoro de la loka ĵurnalo Landbote. Li aperigis siatempe en Landbote senpagan Esperanto-kurson kun dek sekvoj.
Mireille Grosjean loĝis en Vinterturo de la jaro 1968 ĝis la jaro 1977.

Vidu ankaŭ
----------

* Distrikto Vinterturo
* Winterthur (stacidomo)
* Winterthur Grüze (stacidomo)
* Winterthur Hegi (stacidomo)
* Winterthur Seen (stacidomo)
* Winterthur Töss (stacidomo)
* Winterthur Wallrüti (stacidomo)
* Winterthur Wülflingen (stacidomo)
* Oberwinterthur (stacidomo)
* Sennhof-Kyburg (stacidomo)
* Reutlingen (stacidomo)

* Vinterturo en la Vikimedia Komunejo (Multrimedaj datumoj)
* Kategorio Vinterturo en la Vikimedia Komunejo (Multrimedaj datumoj)

Eksteraj ligiloj
----------------

* Oficiala retejo de la urbo Vinterturo (en germana, franca, itala kaj angla lingvoj) Arkivigite je 2012-10-01 per la retarkivo Wayback Machine
* Retejo de la Zurika Universitata Lernejo de Aplikataj Sciencoj

|  |  |  |  |
| --- | --- | --- | --- |
| 

| v • d • rKomunumoj de la distrikto Vinterturo |
| --- |
| Altikon • Bertschikon • Brütten • Dägerlen • Dättlikon • Dinhard • Elgg • Ellikon ĉe Turo • Elsau • Hagenbuch • Hettlingen • Hofstetten • Neftenbach • Pfungen • Rickenbach • Schlatt • Seuzach • Turbenthal • Wiesendangen • **Vinterturo** • Zell |  |

 |